Ne wen se kem tau Grik,
subô le se kul ebè Jirusalim na le e gbót tmaba Dwata bè yóm mò ken bong yó.
Bè yóm kkól le bè Jirusalim,
na le na mógów ebè Filip yóm tau lemwót bè Bitsayda,
benwu snakuf Galili yó mon le mò du,
“Ó Sér,
móyô me ston ke Jisas.”
Lemwót Filip,
tulónen ke Andru,
ne tódô le se slomong tmulón du ke Jisas.
Ne mom yó balà Jisas kul,
monen,
“Móyónen hto ne yóm kehegfan Dwata du yóm tey kegetahen yóm Ngà Tau.
Tódô tulónu kuy ktahuhen,”
mon Jisas,
“lómón yóm sbotù bnék halay,
ke là nan gebeng elem tonok ne lembóg,
là kóen na a tmowok,
ne là se wen bunguhen,
tódô sana keblotuen.
Okóm ke deng lembóg,
yó he kwen towoken,
ne angat tey kbunguhen.
Yóm tau,
ke són ktesen yóm klowilen te tonok,
angat lanahen yóm klowilen yó.
Okóm yóm tau ke là ktesen du yóm klowilen te tonok,
angat gutahen yóm klowil laen dù tul sónen.
Yóm tau móyô mimón do,”
mon Jisas,
“là kô gbeken du ke là loloen do.
Balù kihu gónóhu nô,
yó se bud kun gónó nô.
Angat tey kadat Mà du yóm tau ke nimónen o.”
Bud mon Jisas,
“Nim kmoen ni,
tey sidek kegnómu du.
Okóm là kô gbeku mon du mò ke Mà,
‘Ó Mà,
kóhem tahu yóm angat tey gbunuu ni.’
Abay se ni se hol nógówu edini anì naw e heglayam.
Okóm ni dii mom monu,
‘Ó Mà,
kóyóu ke holi megdóyón béléu.’
Ne tódô wen se mudél gu bè longit,
monen,
‘Denge megdóyón béléem ne,
ne angate bud megdóyón béléem he.’ ”
Yóm kungol le du yó kem tey tau wen yóm mudél gu bè longit yó koni,
mom mon yó kem dumu,
“Lugung.”
Ne yó mon kem dumu,
“Wen hógów Dwata gu bè longit mudél ebéléen.”
Okóm yó mon Jisas mò kul,
monen,
“Sundu yó du gónón mudél yóm mudél yó koni ke olon ebéléu.
Okóm yó gónón mudél,
abay se wen yu.
Deng hto ne yóm buteng kkukum Dwata kul yóm kdéen tau bè klamangen benwu,
ne yóm kkóhen du bè Seitan yóm kfasangen mogot benwu.
Ke deng hdà le ou eta bè yóm kros,”
mon Jisas,
“yó se mò lanu mit kdéen tau mò lemolò do.”
(Bè yóm kmonen du yóm yó,
yó se mò lanen eles tmulón du kul yóm angat kmò khatay le du.)
Bnalà le Jisas yó kem tau,
mon le,
“Yó monen bè Udél Dwata,
yóm Misaya,
kaem tódô hlós yóm kun klowil,
là kóen na a matay.
Okóm yóm monem yó,
angat hdà le bè yóm kros yóm Ngà Tau.
Tau du se yóm Ngà Tau monem yó?”
Bnalà Jisas lu,
bede hningónen,
monen,
“Là buden legen ne knóen lem blóng ye yóm layag.
Tnana ye hloni edu,
kô gafiten yu kifu.
Yóm tau mógów lem kifu,
là kô tonen du gónón e solu.
Tnana ye hol hemtahu du dé yóm layag anì baling ye tau nô lem layag.”
Timbow deng kudél Jisas,
ominen lemwót ne là kô tngón kem tau du gónón e nô.